“ศบค.” ลงดาบปชช.ฝ่าฝืนเคอร์ฟิว ส่งดำเนินคดีแล้ว 708 ราย ปัดยกระดับคุมเข้ม 24 ชม.
"ศูนย์บริหารสถานการณ์โควิด-19" (ศบค.)​ ลงดาบปชช.ฝ่าฝืนเคอร์ฟิว ส่งดำเนินคดีแล้ว 708 ราย ตักเตือน 315 ราย ปัดเตรียมยกระดับคุมเข้ม 24 ชม.
"ศูนย์บริหารสถานการณ์โควิด-19" (ศบค.)​ ลงดาบปชช.ฝ่าฝืนเคอร์ฟิว ส่งดำเนินคดีแล้ว 708 ราย ตักเตือน 315 ราย ปัดเตรียมยกระดับคุมเข้ม 24 ชม.
8 เม.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงผลการดำเนินการตามพระราชกำหนด (พ.ร.ก.) ฉุกเฉิน ฯ หรือ การประกาศห้ามออกจากเคหสถานระหว่างเวลา 22.00 น. ถึง 04.00 น. (เคอร์ฟิว)
โดยระบุ ผลการดำเนินกรณีฝ่าฝืน/ไม่มีเหตุผลในการเดินทางช่วงประกาศห้าม ประจำวันที่ 5 เม.ย.63 เวลา 22.00 น. ถึงวันที่ 6 เม.ย.63 เวลา 04.00 น. มีกรณีตักเตือน 315 ราย ดำเนินคดี 708 ราย
อย่างไรก็ตาม นพ.ทวีศิลป์ ในฐานะโฆษก ศบค. ยืนยันว่า ยังไม่มีการประกาศเคอร์ฟิว 24 ชั่วโมง โดยการประกาศเคอร์ฟิวระหว่าง 22.00 น.ถึง 04.00 น. ที่ผ่านมา ยังต้องการให้ประชาชนปรับตัว ซึ่งถ้าประชาชนสามารถทำได้ และตัวเลขผู้ติดเชื้อรายใหม่ลดลง ก็ไม่จำเป็นต้องยกระดับมาตรการแต่อย่างใด ตรงกันข้าม หากประชาชนไม่ให้ความร่วมมือและมีผู้ติดเชื้อเพิ่มขึ้น ก็อาจจำเป็นที่จะต้องปรับมาตรการเพิ่มมากขึ้น